  Туспуктэм: Freepik Майя Бывальцева Дэбес ёросысь школаын дышетскисьёс ёрослэн дано адямиезлэсь Светлана Смирновалэсь нимъем стипендизэ басьтозы. Со сярысь муниципал кылдытэтлэн тӧроез Андрей Иванов «ВКонтакте» мерлыко вотэсысь бамаз ивортӥз. Котькуд школа троссэ куинь адямиез ӵектыны быгатоз. Пиналъёслэн дышетсконын азинсконъёссы, мер улонэ пыриськемзы сярысь материалъёсты ёросысь депутатъёслэн кенешысьтыз мерлыко политикая ӧри чаклалоз но устооссэ президиумын эскерыны дэмалалоз. Пумкылъян президиумлэн ёзчиосыз кутозы. 9-11 классъёсын дышетскись пиналъёс пӧлысь вить адями дышетскон ар ӵоже толэзьлы быдэ 3 сюрс манет басьтоз Кызьы вераз ивортодэтъя «Удмуртия» агентстволы депутатъёслэн кенешысьтызы валтӥсь ӧнерчи Ольга Трефилова, 2022-2023 дышетсокн ар понна ужкагазъёсты 15-тӥ шуркнымонозь кутозы. Стипендиосты куарусёнысен ик кутскыса лыдъялозы. Нош вуоно арысен куриськонъёсты 1-тӥ гудырикошконозь басьтозы. Ольга Трефиловалэн верамезъя, Дэбес ёросын ньыль шор ёзо но кык инъет ёзо школаос. Тодэ вайытом, Удмуртиысь вить вылӥ дышетсконниосысь 20 студентъёс Кун Кешешлэсь премизэ басьтӥзы.  Тегъёс: пиналъёс Дэбес коньдон Удмуртия  